**Jautājums**

Kā rīkoties šādā situācijā: projektā paredzēta ēkas pārbūve - plānoti apjomīgi pārbūves un modernizācijas darbi, jo ēka šobrīd atrodas ļoti sliktā stāvoklī. Tā kā nepieciešama būvkonstrukciju nomaiņa, izlemts veikt ēkas pārbūvi, vienlaikus ietverot energoefektivitātes pasākumus. Ir izstrādāts viens tehniskais projekts vienam būvobjektam, tātad iepirkums un būvdarbi, kā arī visi neattiecināmie darbi, kas ir plānoti papildus projektā paredzētajiem, būtu veicami vienlaikus. Pēc vakardienas seminārā (19.01.) izskanējušajiem komentāriem izriet, ka visus plānotos darbus projektā nedrīkstam iekļaut.

Kādā veidā jūs ieteiktu veikt šo pasākumu (organizēt iepirkumu, sagatavot projekta pieteikumu), lai jau iepirkuma laikā, kā arī vēlāk - realizējot projektu, būtu iespējams nodalīt to darbu un  izmaksu daļu, kas attiecas uz ERAF līdzfinansētā projekta mērķa sasniegšanu (attiecināmas un neattiecināmas izmaksas), un daļu, kas tiktu realizēta par pašvaldības (kredīta) līdzekļiem?

***Atbilde***

*Saskaņā ar 2016. gada 8. marta ministru kabineta noteikumu Nr.152 “Darbības programmas "Izaugsme un nodarbinātība" 4.2.2. specifiskā atbalsta mērķa "Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās" īstenošanas noteikumi” 49. punktu: “Projekta neattiecināmās izmaksas sedz finansējuma saņēmējs, un tās ir izmaksas, kas:*

* *49.1. pārsniedz šo noteikumu 43., 44. un 45. punktā minēto attiecināmo izmaksu apmēru;*
* *49.2. nav noteiktas šo noteikumu 43., 44., 45. un 46. punktā, bet ir norādītas tehniskajā projektā”.*

*Tas nozīmē, ka  projektā drīkst paredzēt papildus darbus (piemēram, būvkonstrukciju nomaiņa, ūdensvada un kanalizācijas tīklu atjaunošana utt.), paredzot, ka izmaksas gan par konkrēto projektēšanas sadaļu ,  gan būvniecības laikā par veiktajiem neattiecināmajiem darbiem segs pašvaldība, norādot kā neattiecināmās izmaksas. Atbilstoši konkrēto darbu apjomam ir jāizdala arī neattiecināmās būvuzraudzības un autoruzraudzības izmaksas.*

*Centrālā un finanšu līgumu aģentūra vērš uzmanību, ka 2017. gada 19. janvāra seminārā tika sniegts kļūdains skaidrojums par projektā paredzētajām neattiecināmajām izmaksām, kas neatbilst 4.2.2. specifiskā atbalsta mērķa “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” 2. atlases kārtas īstenošanas nosacījumem.*

**Jautājums**

Vai MK noteikumu Nr.152 42. punktu  attiecina tikai uz būvniecības laikā veikto preču, pakalpojumu un būvdarbu iegādi, vai tomēr tas ir saistīts arī ar pakalpojuma līgumiem, kas tiek slēgti projekta dokumentācijas sagatavošanas laikā, piemēram projektēšanas un autoruzraudzības līgums u.c.? Ja, jā, kur ir iespējams apskatīt vadlīnijas, kurās noteikts kādas "Zaļais iepirkums" prasības jāpiemēro?

***Atbilde***

*2016. gada 8.marta Ministru kabineta noteikumu Nr.152 “Darbības programmas "Izaugsme un nodarbinātība" 4.2.2. specifiskā atbalsta mērķa "Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās" īstenošanas noteikumi” 42. punktu  attiecina uz būvniecības laikā veikto preču, pakalpojumu un būvdarbu iegādi, un tas saistīts arī ar pakalpojuma līgumiem, kas tiek slēgti projekta dokumentācijas sagatavošanas laikā, piemēram* ***projektēšanas līgums.*** *Izrietoši, lai nodrošinātu projekta ilgtspēju un zaļā publiskā iepirkuma pilnvērtīgu piemērošanu projektā, zaļā publiskā iepirkuma piemērošana ir attiecināma arī uz projekta sagatavošanas/projektēšanas fāzi.*

*Vienlaicīgi norādām, ka, ja projektā paredzēts “Zaļais publiskais iepirkums” būvniecībai, tad veicot iepirkumu autoruzraudzības un būvuzraudzības pakalpojumam ir iespējams piemērot “zaļā iepirkuma” principus, pie iepirkuma specifikācijas kritērijiem iekļaujot  atbilstošus pakalpojumu sniedzēju izvēles kritērijus (piemēram, speciālista pieredze ar citiem projektiem/būvdarbiem, kuros ir izmantoti “zaļā iepirkuma” kritēriji; speciālista izpratne par “zaļajiem” kritērijiem projektēšanā un būvdarbos; uzraudzības darba metodika, kas saistīta ar vides aizsardzības prasībām/”zaļā iepirkuma” kritērijiem). Ja projektā nav paredzēts “zaļais publiskais iepirkums” būvniecībai, arī autoruzraudzības un būvuzraudzības pakalpojumu iepirkums kontekstā ar “zaļo iepirkumu” nav iespējams.*

*Vadlīnijas, kurās noteikts, kādas "Zaļais publiskais iepirkums" prasības jāpiemēro, iespējams skatīt šeit:* [*http://ec.europa.eu/environment/gpp/eu\_gpp\_criteria\_en.htm*](http://ec.europa.eu/environment/gpp/eu_gpp_criteria_en.htm)

*Saskaņā ar 2015. gada 17. februāra “Zaļā iepirkuma veicināšanas plānu 2015.-2017.gadam” (*[*http://www.varam.gov.lv/in\_site/tools/download.php?file=files/text/Darb\_jomas/ZPI//VARAMPlans\_17022015.pdf*](http://www.varam.gov.lv/in_site/tools/download.php?file=files/text/Darb_jomas/ZPI//VARAMPlans_17022015.pdf)*) „Par Zaļo iepirkumu var dēvēt iepirkumu, kurā tiek izmantots vismaz viens zaļā iepirkuma kritērijs, kā arī tas veido vismaz 5% finansiālā izteiksmē no kopējās līguma summas.”*

*Papildus ir iespējams izskatīt Vides aizsardzības un reģionālās attīstības ministrijas sagatavotos vadlīniju projektus, kas pamatojas uz Eiropas Komisijas izstrādātajām vadlīnijām un tiks “validēti”, kad stāsies spēkā MK noteikumi „Prasības zaļajam publiskajam iepirkumam un tā  piemērošanas kārtība”:* [*http://www.varam.gov.lv/lat/darbibas\_veidi/zalais\_publiskais\_iepirkums/?doc=22769*](http://www.varam.gov.lv/lat/darbibas_veidi/zalais_publiskais_iepirkums/?doc=22769)

*Kur  ir atrodamas ZPI kritēriju kopas, kas attiecināmas uz visām būvniecības procesa stadijām:*

•                      *Projektētāju un darbuzņēmēju atlase;*

•                      *Sīkas tehniskā projekta un izpildes prasības;*

•                      *Likvidēšanas, nojaukšanas un būvlaukuma sagatavošanas darbi;*

•                      *Ēkas būvniecība vai nozīmīgas atjaunošanas darbi;*

•                      *Energosistēmu uzstādīšana vai energopakalpojumu piegāde;*

•                      *Pabeigšana un nodošana;*

•                      *Apsaimniekošana.*

**Jautājums**

Kā pareizi jāaizpilda 1.6.sadaļas tabula – kādi dati tajā jāatspoguļo? Kāpēc KP VIS veidlapas *online* versija šajā punktā atšķiras no PDF versijas?

***Atbilde***

*Pareizi aizpildīts projekta iesnieguma veidlapas 1.6. punkts ir tāds, kur norādītas sākotnējās un plānotās rādītāja vērtības tam paredzētajās ailēs, bet piezīmēs sniegts paskaidrojums par ietaupījumu. Norādām, ka KP VIS veidlapa var atšķirties no PDF veidlapas formas vairākos projekta iesnieguma veidlapas punktos, ņemot vērā PDF versijas uzstādījumu ierobežojumus. Vēršam uzmanību, ka vērtēšanā tiks ņemta vērā tikai KP VIS veidlapas formā ievadītā  informācija, ne PDF versijā norādītā.*

**Jautājums**

Vai būs pareizi, ja iesniedzot pieteikumu veidlapas punktā par pievienojamajiem pielikumiem tiks pievienota būvatļauja ar būvvaldes atzīmi par izpildītiem projektēšanas nosacījumiem, t.i. - vai drīkst KP VIS norādītā pielikuma vietā pievienot citu projekta gatavību apliecinošu dokumentu?

***Atbilde***

*Norādām, ka KP VIS projekta iesnieguma veidlapas punktā “Citi pielikumi” 2. ailē norādītais pielikums ir Būvatļauja* ***vai*** *apliecinājuma karte,* ***vai*** *paskaidrojuma raksts ar būvvaldes atzīmi par būvdarbu uzsākšanas nosacījumu izpildi, kas, atbilstoši kritēriju vērtēšanas metodikas 4.8.punktam var būt arī būvatļauja ar būvvaldes atzīmi par izpildītiem projektēšanas nosacījumiem.*

*Norādām, ka 4.8. kritērijā “Projekta iesniegumā atspoguļota projekta īstenošanas gatavības pakāpe (ja attiecināms)” ir jāsaņem vismaz 5 punktus, kas tiek piešķirti, ja par visām projektā plānotajām būvniecības darbībām (vai kādu būvniecības darbību daļu) nav izsludināts iepirkums, bet ir izstrādāta tehniskā dokumentācija, par ko liecina būvvaldes atzīme par projektēšanas nosacījumu izpildi būvatļaujā vai apliecinājuma kartē, vai paskaidrojuma rakstā. Savukārt, ja projekta būvniecības darbībām (vai kādai no projekta būvniecības darbībām) būvatļauja, paskaidrojuma raksts vai apliecinājuma karte nav nepieciešama, ir iesniegta būvvaldes izziņa, kas šo faktu apstiprina.*

***Jautājums***

Vai ir iespējams veikt mājas pamatu un grīdas siltinājumu, jumta un griestu siltinājumu un vēsturiskās fasādes atjaunināšanu (ar siltinājumu) iesniedzot projekta iesniegumu SAM 4.2.2. “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” Ventspilī?

***Atbilde***

Centrālās finanšu un līgumu aģentūras (turpmāk – CFLA) ir izsludinājusi darbības programmas “Izaugsme un nodarbinātība” specifiskā atbalsta mērķa (turpmāk - SAM) 4.2.2. “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” 2.kārtas projektu atlasi, ko reglamentē 2016. gada 8.marta Ministru kabineta noteikumi Nr.152 “Darbības programmas "Izaugsme un nodarbinātība" 4.2.2. specifiskā atbalsta mērķa "Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās" īstenošanas noteikumi” (turpmāk - MK noteikumi Nr.152), kur:

1. 2.2.apakšpunkts nosaka otro projektu iesniegumu atlases kārtu "Energoefektivitātes paaugstināšana un atjaunojamo energoresursu izmantošana ārpus nacionālas nozīmes attīstības centru pašvaldībām";
2. 6. punkts nosaka, ka otrās atlases kārtas ietvaros atbalsta projektus, kuru **ideju koncepti ir saskaņoti Reģionālās attīstības koordinācijas padomē**;
3. 23.2.apakšpunkts nosaka - otrajā atlases kārtā projekta iesniedzējs ir pašvaldība **ārpus nacionālas nozīmes attīstības centriem** vai tās izveidota iestāde, vai šajā apakšpunktā minētās pašvaldības kapitālsabiedrība, kas veic pašvaldības deleģēto pārvaldes uzdevumu izpildi vai ir noslēgusi pakalpojumu līgumu par sabiedrisko pakalpojumu sniegšanu.

Pamatojoties uz iepriekš minētajiem MK noteikumiem Nr.152 un 2016.gada 22.novembra pielikumu MK rīkojumam Nr.704 “Par projektu ideju konceptu finansējuma apjomu un sasniedzamajiem iznākuma rādītājiem 4.2.2. specifiskā atbalsta mērķa “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” otrās projektu iesniegumu atlases kārtas “Energoefektivitātes paaugstināšana un atjaunojamo energoresursu izmantošana ārpus nacionālas nozīmes attīstības centru pašvaldībām” ietvaros” norādām, ka šajā SAM ēkas īpašniekam – Ventspils pašvaldībai, projektu iesniegumu nav iespējams iesniegt.

Vienlaicīgi vēršam jūsu uzmanību uz faktu, ka MK noteikumu Nr.152 :

1. 4. punkts nosaka, ka specifiskā atbalsta pirmo atlases kārtu īsteno atbilstoši Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 10. panta otrās daļas 17. punktam, vadošajai iestādei slēdzot deleģēšanas līgumu ar Daugavpils, Jelgavas, Jēkabpils, Jūrmalas, Liepājas, Rēzeknes, Rīgas, Valmieras un Ventspils pilsētas pašvaldību.
2. 5. punkts nosaka, ka pirmās atlases kārtas ietvaros atbalsta Reģionālās attīstības koordinācijas padomē saskaņotus pašvaldību attīstības programmās paredzētos projektus.

Tas nozīmē, ka specifiskā atbalsta mērķa pirmās kārtas projektu atlasi bija iespējams organizēt Ventspils pilsētas pašvaldībai, tomēr pašvaldība nav noslēgusi līgumu ar vadošo iestādi (Vides aizsardzības un reģionālo ministriju), tāpēc projektu atlase šajā pašvaldībā SAM 4.2.2. “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” 1. kārtas ietvaros nenotiks.

Balstoties uz visu iepriekš minēto, norādām, ka SAM 4.2.2. “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” netiek atbalstītas aktivitātes jūsu situācijas kontekstā, un dalība šajā SAM ar jūsu īres namu nav iespējama.

***Jautājums:***

Vai īstenojot SAM 4.2.2. ir paredzētas iepirkuma nolikumu pirmspārbaudes, vai iepirkumu procedūras pārbaudes pirms līguma slēgšanas?

***Atbilde:***

*Centrālās finanšu un līgumu aģentūras (turpmāk – CFLA) pienākumu veikt iepirkumu pirmspārbaudes, nosaka Ministru kabineta 2015.gada 10.februāra noteikumi Nr.77 “Eiropas Savienības struktūrfondu un Kohēzijas fonda projektu pārbaužu veikšanas kārtība 2014.–2020.gada plānošanas periodā” (turpmāk – MK noteikumi Nr.77). Atbilstoši MK noteikumu Nr.77 nosacījumiem CFLA veic divu veidu iepirkumu pirmspārbaudes – iepirkuma dokumentācijas (nolikuma) pirmspārbaudes pēc iepirkuma izsludināšanas un iepirkumu norises pirmspārbaudes līdz iepirkumu līgumu noslēgšanai. Minētās iepirkumu pirmspārbaudes tiek veiktas izlases kārtībā pēc līguma/vienošanās par konkrētā ES fonda projekta īstenošanu noslēgšanas.*

*Ņemot vērā, ka uz šo brīdi vēl nav pieņemts lēmums par Saulkrastu novada pašvaldības projekta “Daudzfunkcionālās ēkas Raiņa ielā 7, Saulkrastos energoefektivitātes paaugstināšana” atbalstīšanu finansēšanai no  Eiropas Savienības fondu 2014.-2020. gada plānošanas perioda līdzekļiem, pēc potenciālā finansējuma saņēmēja lūguma CFLA var izskatīt iespēju veikt konkrētā iepirkuma pirmspārbaudi un sniegt komentārus (nevis atzinumu atbilstoši MK noteikumu Nr.77 noteikumu nosacījumiem) par iepirkuma dokumentācijas atbilstību Publiskā iepirkuma likuma nosacījumiem. Jāņem vērā, ka šajā gadījumā CFLA nesniegs komentārus par iepirkuma dokumentācijā (tai skaitā tehniskajā specifikācijā vai darba uzdevumā) iekļauto prasību atbilstību projekta mērķim un potenciālajā projektā paredzētajām darbībām.*

**Jautājums*:***

Vai drīkstam izsludināt iepirkumu apvienojot kopā projektēšanu ar būvdarbiem?  Vai ir kādi speciāli nosacījumi, kuri Pasūtītājam jāievēro pie Apvienotā iepirkuma veikšanas?  Vai veicot apvienoto iepirkumu ir obligāti jāparedz arī darba apjomi?

***Atbilde***:

*CFLA nenosaka līgumu formu un saturu, to finansējuma saņēmēji izstrādā atbilstoši savām vajadzībām. Papildus vēršam uzmanību, ka pasūtītājiem, uz kuriem attiecas Publisko iepirkumu likums, nosakot paredzamo iepirkuma līgumcenu, sagatavojot iepirkuma procedūras specifikācijas, kā arī plānojot finanšu resursus un citus resursus, jāpiemēro Ministru kabineta 2015. gada 30. jūnija noteikumi Nr.330 “Noteikumi par Latvijas būvnormatīvu LBN 501-15 “Būvizmaksu noteikšanas kārtība”” (turpmāk – LBN 501-15).*

*Savukārt atbilstoši LBN 501-15  6. punktam būvnormatīvu piemēro būvniecības paredzamās līgumcenas prognozei būves meta stadijā un būvprojektam minimālajā sastāvā, ja pasūtītājs ir pietiekami detalizēti sagatavojis informāciju par būvniecības ieceri. Ņemot to vērā, gadījumos, kad tiek piemērota procedūra par projektēšanas un būvdarbu pakalpojuma sniegšanu vienlaicīgi, nepieciešama detalizēti sagatavota informācija par būvniecības ieceri, kā arī iepirkuma specifikācijas.*

*Ņemot vērā minēto, iepirkumu, piešķirot līguma slēgšanas tiesības kopā – projektēšanai un būvdarbiem, varētu piemērot tikai un vienīgi pie nosacījuma, ja ir pietiekami detalizēti izstrādāts veicamo būvdarbu apraksts un specifikācijas, kurās ietverti būvdarbu apjomi, pielietojamo būvizstrādājumu tehniskais apraksts un kvalitātes prasības. Tādējādi, gadījumā, ja pasūtītājs veic apvienoto projektēšanas un būvdarbu iepirkuma procedūru, CFLA lūdz pārliecināties, ka iepirkuma dokumentācijā ir iekļauta visa nepieciešamā informācija, lai pilnībā nodrošinātu LBN 501-15 nosacījumu izpildi, kā arī izvērtēt riskus, projektēšanas gaitā rodoties izmaiņām pasūtītāja plānotajos tehniskajos risinājumos, darbu apjomos un sadārdzinājuma risku.*

*Lūdzam arī ņemt vērā, ka atbilstoši 4.2.2. specifiskā atbalsta mērķa "Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās" projektu iesniegumu atlases 2.kārtas “Energoefektivitātes paaugstināšana un atjaunojamo energoresursu izmantošana ārpus nacionālas nozīmes attīstības centru pašvaldībām” nolikuma III. sadaļai “Projektu iesniegumu noformēšanas un iesniegšanas kārtība”, iesniedzot projekta iesnieguma veidlapu, jāiesniedz arī šādi dokumenti:*

1. *Projekta gatavības stadiju apliecinoši dokumenti:*

*a) būvatļauja vai apliecinājuma karte, vai paskaidrojuma raksts ar būvvaldes atzīmi par būvdarbu uzsākšanas nosacījumu izpildi;*

*b) būvvaldes izziņa, kas liecina, ka būvdarbiem būvatļauja, paskaidrojuma raksts vai apliecinājuma karte nav nepieciešama (ja attiecināms);*

*c) izdruka no laikraksta par iepirkuma izsludināšanu (attiecināms uz projekta iesniedzējiem, kuri iepirkums rīko saskaņā ar Sabiedrisko pakalpojumu sniedzēju iepirkumu likumu)*

1. *Būvprojekts;*
2. *Detalizēta būvniecības darbu izmaksu tāme, kas sastādīta atbilstoši normatīvajos aktos noteiktajai kārtībai par būvniecības darbu izmaksu tāmju sagatavošanu un, kas datēta ne vēlāk kā vienu gadu pirms projekta iesniegšanas.*

*Līdz ar to iepirkuma līgumā ir jābūt skaidri noteiktiem darbu posmiem un norādītam, kad un kādi dokumenti jāizstrādā*.